<classify> TAKRIBANI watu 35 wamekufa na wengine 48 kujeruhiwa, baada ya kukanyagana wakati wa maziko ya Kamanda wa Jeshi la Iran, Jenerali Qasem Soleimani pichani yaliyofanyika nyumbani kwake katika mji wa Kerman.Maelfu ya waombolezaji wakiwa katika mavazi meusi, walijitokeza kutoa heshima za mwisho kwa Soleimani, kabla ya maziko yaliyofanyika jana. Soleimani aliuawa Ijumaa katika mapambano ya anga na jeshi la Marekani nchini Iraki, kutokana na kile kilichoelezwa kuwa ni kutokana na amri ya Rais wa Marekani, Donald Trump.Video zilizosambazwa mtandaoni, zilionesha watu waliokuwa wameanguka barabarani wakiwa wamepoteza maisha, wengine wakipiga kelele na baadhi wakijaribu kuwasaidia.Mkuu Kitengo cha Huduma ya Dharura, Pirhossein Koulivand, alithibitisha kupitia televisheni ya taifa kuhusu hali hiyo ya watu kukanyagana. Bahati mbaya kutokana na kukanyagana, baadhi ya wenzetu walijeruhiwa na wengine kuuawa wakati wa maziko, alisema. Juzi, kabla ya maziko ya jana, mamilioni ya watu walijitokeza katika mji wa Tehran kutoa heshima za mwisho.Kiongozi wa Iran, Ayatollah Ali Khamenei alionekana akilia wakati akiongoza swala ya mazishi mbele ya Chuo Kikuu cha Tehran. Televisheni ya taifa ilionesha umati wa waombolezaji, wakipita katika jeneza la Soleimani wakiinamisha vichwa na kuimba kifo kwa Marekani huku Khamenei akilia. Mwili wa Soleimani ulipelekwa katika mji wa Kerman, Kusini Mashariki mwa Iran kwa ajili ya maziko.Maelfu ya waomboleza wakiwa wamevalia mavazi meusi, walijitokeza kwa wingi. Jumapili Iran ilitangaza kuwa haitafungamana na vizuizi vya aina yoyote, vilivyowekwa katika Mkataba wa Nyuklia wa mwaka 2015.Mkataba huo ulipunguza uwezo matumizi ya nyuklia, kwa makubaliano ya kuondoa vizuizi vya kiuchumi. Mataifa matatu ya Ulaya; Ujerumani, Ufaransa na Uingireza, yalikuwa sehemu ya mkataba huo na yametaka Iran kuzingatia makubaliano waliyokubaliana. Soleimani ambaye alikuwa na umri wa miaka 62, alikuwa kiongozi wa kundi la jeshi la Quds .Kazi yake kubwa ilikuwa ni kulinda usalama wa Iran na kuongeza ushawishi wa taifa hilo la Mashariki ya Kati. Alitambuliwa kama shujaa wa taifa na alifahamika kama mtu wa pili, ambaye ana nguvu zaidi katika taifa hilo, akimfuatia kiongozi wa Iran, Khamenei.Soleimani alitumia fedha nyingi kujenga uhusiano na majeshi mengine ya Lebanon, Yemen, Iraq na Syria, wakati ambao Marekani ilikuwa inaweka vikwazo vingi dhidi ya Wairan. Marekani ilimchukulia Soleimani kama gaidi na Rais Trump alisema alikuwa akifanya njama za kushambulia wanadiplomasia na majeshi ya Marekani.  <topic>: KITAIFA 